京师旧无鸭脚,李文和自南方来,移植于私第,因而著子,自后稍稍蕃多,不复以南方者为贵。欧阳文忠作诗云:「鸭脚生江南,名实未相浮。绛囊因入贡,银杏贵中州。致远有馀力,好奇自贤侯。因令江上根,结实夷门秋。始摘才三四,金奁献凝旒。公卿不及识,天子百金酬。岁久子渐多,累累枝上稠。玉人名好客,赠我比珠投。博望昔所徙,葡萄安石榴。想其初来时,厥价与此侔。今也遍中国,篱根及墙头。物性久虽在,人情逐时流。惟当贵其始,后世知来由。是亦史官法,岂徒续君讴?」刘太真《与韦苏州书》云:「顾著作来,以足下《郡斋燕集》相示,云何情致畅茂遒逸之如此!宋齐间沈谢吴何始精于理意,缘情体物,备诗人指。后之传者,甚失其源。惟足下制其横流。『师挚之始,《关雎》之乱』,于足下之文见之矣。」则知苏州诗为当时所贵如此。燕集所作乃「兵卫森画戟,宴寝凝清香」也。
20昔文潞公来朝,裕陵待以殊礼,禁从三省皆为赋诗。李籍云:「三公历拜荣无敌,二府更居贵莫伦。」毕仲游云:「十年三册命,四海一师臣。」皆为能叙其官爵。钱长卿云:「三陪藻燕簪裾上,五对龙颜日月边。」又云:「黼座劝觞钧乐逸,云章属韵侍貂传。」此为叙其恩礼。盖公自初觐至出关,赐特燕者三,登对者五,上亲劝以御觞而后复和其所赋,故长卿云尔。
21诗云:「白藕作花风已愁或作秋,不堪残睡更回头。晚云带雨归飞急,去作西窗一夜秋或作愁。」此赵德麟细君王氏所作也。德麟既鳏居,因见此篇,遂与之为亲。馀以为乃二十八字媒也。
22秦少游为黄本校勘,钱穆父为户部,皆居于东华门之堆垛场。少游春日尝以诗遗穆父云:「三年京国鬓如丝,又见新花发故枝。日典春衣非为酒,家贫食粥已多时。」穆父以米二石送之,复为二十八字云:「儒馆优贤盖取《颐》,校雠犹自困朝饥。西邻俸禄无多少,希薄才堪作淖糜。」时人以少游有如此才而亦食粥,似不相称耳。
23东坡寄柳子玉云:「闻道床头惟竹几,夫人应不解卿卿!」又送竹几与谢秀才云:「留我同行木上座,赠君无语竹夫人。」盖俗谓竹几为竹夫人也。山谷云:「竹夫人乃凉寐竹器,憩臂休膝,非夫人之职。而冬夏青青,竹之所长,故为名曰青奴。」尝作诗曰:「李四弦风拂席,昭华三弄月侵床。我无红袖堪娱夜,正要青奴一味凉。」李昭华,贵人家两女奴也。张文潜后作《竹夫人传》。
24「宣劝」字东坡数使之:其一《和王仲至喜雪御筵诗》曰:「宣劝不多心自醉」;其一《和蒋颖叔端门观灯